आफरीदी के खिलाफ ठोस सबूत हैं : पीसीबी  
पाकिस्तान क्रिकेट बोर्ड (पीसीबी) को पूरा भरोसा है कि उनके कानूनी दल ने निष्कासित वनडे कप्तान शाहिद आफरीदी के खिलाफ ठोस सबूत जुटा लिए हैं।
पाकिस्तान क्रिकेट बोर्ड (पीसीबी) को पूरा भरोसा है कि उनके कानूनी दल ने निष्कासित वनडे कप्तान शाहिद आफरीदी के खिलाफ ठोस सबूत जुटा लिए हैं। बोर्ड ने यह भी उम्मीद जताई है कि सिंध हाईकोर्ट आफरीदी के खिलाफ अनुशासनात्मक कार्रवाई पर स्थगनादेश वापस लेगा।  बोर्ड का कानूनी दल मुख्य न्यायाधीश मुशीर आलम की अध्यक्षता वाली हाईकोर्ट की पीठ के सामने उपस्थित होगी और आफरीदी द्वारा दायर याचिका के खिलाफ पीसीबी की ओर से दलीलें पेश करेगी।  आफरीदी ने इस याचिका में बोर्ड द्वारा बनाई गई अनुशासनात्मक समिति और उसकी कार्यवाही को चुनौती दी थी। पीसीबी के अधिवक्ता तफाज्जुल रिजवी ने कहा, हमारे पास कानूनी रूप से ठोस सबूत हैं और हम अधिकार क्षेत्र के आधार पर याचिका को चुनौती देंगे।  उम्मीद है कि आफरीदी मामले में सुनवाई को लेकर हाईकोर्ट परिसर में मीडिया की भारी मौजदूगी के अलावा आफरीदी के प्रशंसक भी बड़ी संख्या में पहुंचेंगे।